Predkladacia správa

	Legislatívny zámer návrhu zákona o obrane Slovenskej republiky sa na rokovanie Legislatívnej rady vlády Slovenskej republiky predkladá podľa Plánu legislatívnych úloh vlády SR na rok 2001.
	Predložený návrh legislatívneho zámeru vymedzuje základné zásady zákonnej úpravy obrany Slovenskej republiky. 
Potreba vypracovania samotného zákona o obrane Slovenskej republiky vychádza z toho, že súčasná právna úprava obrany Slovenskej republiky ústavným zákonom č. 10/1969 Zb. o Rade obrany štátu a zákonom č. 40/1961 Zb. o obrane Československej socialistickej republiky v znení neskorších predpisov  je už prekonaná. Nezodpovedá zmeneným spoločenským, ekonomickým a politickým pomerom v Slovenskej republike a nevytvára dostatočné predpoklady na realizáciu reformy ozbrojených síl a na získanie plnohodnotného členstva Slovenskej republiky v NATO.
	Predkladaný návrh legislatívneho zámeru vymedzuje predovšetkým základné otázky obrany štátu, pôsobnosť vlády Slovenskej republiky, ministerstva obrany, právnických osôb, fyzických osôb a iných štátnych orgánov a obcí pri zabezpečovaní obrany Slovenskej republiky.
	Na jeho základe bude vypracovaný návrh zákona o obrane Slovenskej republiky, ktorý sa bude v ďalšom legislatívnom procese predkladať súčasne s návrhom zákona o hospodárskej mobilizácii.
	Legislatívny zámer návrhu zákona o obrane Slovenskej republiky posúdil v rámci medzirezortného pripomienkového konania Inštitút pre aproximáciu práva z hľadiska jeho zlučiteľnosti s právom Európskej únie a v súvislosti s dohovormi Rady Európy. Pripomienky k nemu neuplatnil.
	Návrh legislatívneho zámeru návrhu zákona o obrane Slovenskej republiky  v medzirezortnom pripomienkovom konaní zaslaný 34 pripomienkujúcim subjektom, z ktorých 14 subjektov pripomienky uplatnilo. Ostatné subjekty pripomienky nemali.
	Vyhodnotenie pripomienkového konania je uvedené v prílohe.
	Návrh legislatívneho zámeru bol po schválení novely Ústavy Slovenskej republiky dopracovaný. Tento návrh prerokovala aj Rada obrany štátu (12. marca 2001). Jej pripomienky sú v predkladanom návrhu zapracované.
	Legislatívna rada vlády Slovenskej republiky prerokovala legislatívny zámer 12. júna 2001. Jej pripomienky a odporúčania sú v predkladanom novom znení legislatívneho zámeru zapracované. Pri vypracovaní nového znenia legislatívneho zámeru sa nadväzovalo aj na dokument "Vojenská stratégia Slovenskej republiky", ktorý schválila vláda Slovenskej republiky uznesením č. 698 zo dňa 18. júla 2001. 
	Návrh legislatívneho zámeru návrhu zákona o obrane Slovenskej republiky sa predkladá na rokovanie bez rozporov.